
Helyettesítő modell-tüzelőanyag alkalmazhatóságának értékelése PIV mérések alapján

A Budapesti Műszaki és Gazdaságtudományi Egyetem Combustion Research Group kutatócsoportja által kidolgozott újszerű, úgynevezett Keverék Hőmérséklet-szabályozott tüzelés segítségével térfogati tüzelés valósítható meg további oxidálószer bevezetése nélkül. Ennek a módszernek a kiemelt előnye, hogy az égés során nem alakulnak ki lokális hőmérsékletcsúcsok, így számottevő az NOX kibocsátás csökkenése, mely az egyre szigorodó klíma- és környezetvédelmi szabályozások miatt jelentős. Annak érdekében, hogy ezt a koncepciót kellő mélységben megértsük, szükség van numerikus szimulációkra is a méréses vizsgálatokon felül.
A gyakorlatban alkalmazott folyékony tüzelőanyagok jellemzően nagy komponensszámmal rendelkeznek. Annak érdekében, hogy numerikus szimulációk során csökkenteni lehessen a számítási igényt, az eredeti tüzelőanyag tulajdonságaival megegyező, de csökkentett komponens számmal rendelkező helyettesítő modell-tüzelőanyagokat alkalmaznak. A dolgozatomban szabványos dízelolaj és dodekán összehasonlítását tettem meg térfogati tüzelésre vonatkozóan, mivel utóbbit gyakran alkalmazzák előbbi helyettesítő tüzelőanyagaként numerikus szimulációk során. A méréseket azonos működési tartományokra végeztem el mindkét anyagra., a változtatott paraméterek az égéslevegő előmelegítési hőmérséklete és az alkalmazott porlasztónyomás voltak. A térbeli sebességmező mérésére az úgynevezett Particle Image Velocimetry (PIV) módszert alkalmaztam. A helyettesítő tüzelőanyagra vonatkozó eredmények közvetlenül felhasználhatók numerikus szimulációs modellek validációja során. Az anyagok összehasonlításával értékelés fogalmazható meg a modell-tüzelőanyag alkalmazhatóságáról a vizsgált működési tartományon.



